b'\n_START_ARTICLE_\nBoleyn Ground\n_START_SECTION_\nIstorija\n_START_PARAGRAPH_\n1895\xc2\xa0m. \xc4\xafkurtas West Ham futbolo klubas (tuomet tur\xc4\x97j\xc4\x99s Thames Ironworks pavadinim\xc4\x85) nam\xc5\xb3 rungtynes \xc5\xbeaid\xc4\x97 \xc4\xafvairiose Ryt\xc5\xb3 Londono vietose iki kol 1904\xc2\xa0m. persik\xc4\x97l\xc4\x97 \xc4\xaf Upton Park rajone esan\xc4\x8di\xc4\x85 aik\xc5\xa1t\xc4\x99. Klubas prad\xc4\x97jo nuomotis \xc5\xbdaliosios gatv\xc4\x97s nam\xc4\x85 (angl. Green Street House) ir \xc5\xbeem\xc4\x97s plot\xc4\x85 prie jo. \xc5\xbdaliosios gatv\xc4\x97s namas buvo vadinamas Boleyn pilimi d\xc4\x97l i\xc5\xa1vaizdos pana\xc5\xa1um\xc5\xb3 ir s\xc4\x85sajos su buvusia jo savininke, XVI a. gyvenusia Anglijos karaliene Ana Bolein._NEWLINE_Vietini\xc5\xb3 r\xc4\x97m\xc4\x97j\xc5\xb3 finansuojamos stadiono statybos vyko buvusioje kataliki\xc5\xa1kos mokyklos kop\xc5\xabst\xc5\xb3 lysv\xc4\x97je. Naujasis stadionas talpino 20 000 \xc5\xbemoni\xc5\xb3, 2 000 vis\xc5\xb3 viet\xc5\xb3 buvo s\xc4\x97dimos. Laikantis tradicijos, statinys pavadintas Boleyn Ground. Pirmosios rungtyn\xc4\x97s vyko prie\xc5\xa1 vietinius prie\xc5\xa1ininkus \xe2\x80\x93 Londono Millwall FC klub\xc4\x85, jas 3\xe2\x80\x930 laim\xc4\x97jo \xc5\xa1eimininkai._NEWLINE_Antrojo pasaulinio karo metais, 1944\xc2\xa0m. rugpj\xc5\xabt\xc4\xaf, \xc4\xaf pietvakarin\xc4\x99 stadiono dal\xc4\xaf buvo pataikiusi bomba, tad devynias i\xc5\xa1 eil\xc4\x97s rungtynes West Ham klubui teko \xc5\xbeaisti sve\xc4\x8diuose._NEWLINE_Daugiausia sirgali\xc5\xb3 stadiono istorijoje\xc2\xa0\xe2\x80\x93 42 322\xc2\xa0\xe2\x80\x93 susirinko \xc4\xaf 1970\xc2\xa0m. spalio 17 d. vykusias Anglijos Pirmojo diviziono rungtynes tarp West Ham ir Londono Tottenham Hotspur ekip\xc5\xb3, kurias \xc5\xa1eimininkai pralaim\xc4\x97jo 1\xe2\x80\x930. Antroje vietoje su 35 550 lankomumo rodikliu\xc2\xa0\xe2\x80\x93 Premier lygos ma\xc4\x8das prie\xc5\xa1 Manchester City klub\xc4\x85 2002\xc2\xa0m. rugs\xc4\x97jo 21 d.\n_START_SECTION_\nTrib\xc5\xabnos\n_START_PARAGRAPH_\nNuo 1990\xc2\xa0m. visos vietos Boleyn Ground stadione yra s\xc4\x97dimos\xc2\xa0\xe2\x80\x93 \xc5\xa1io reikalavimo turi laikytis visi profesional\xc5\xabs Anglijos klubai po 1989\xc2\xa0m. bir\xc5\xbeelio 15 d. \xc4\xafvykusios Hillsborough Stadium tragedijos. Praeito am\xc5\xbeiaus de\xc5\xa1imtajame de\xc5\xa1imtmetyje stadionas ne kart\xc4\x85 pl\xc4\x97stas\xc2\xa0\xe2\x80\x93 1993\xc2\xa0m. pietin\xc4\x97je trib\xc5\xabnoje \xc4\xafrengta 9 000, 1995\xc2\xa0m. \xc5\xa1iaur\xc4\x97s trib\xc5\xabnoje \xe2\x80\x93 6 000, 2001\xc2\xa0m. vakar\xc5\xb3 trib\xc5\xabnoje\xc2\xa0\xe2\x80\x93 15 000 papildom\xc5\xb3 s\xc4\x97dim\xc5\xb3 viet\xc5\xb3._NEWLINE_Upton Park stadionas turi keturias pagrindines trib\xc5\xabnas, dvi i\xc5\xa1 j\xc5\xb3 pavadintos Sero Trevoro Brookingo, Sero Bobby Moore vardais bei Ryt\xc5\xb3 ir Vakar\xc5\xb3 trib\xc5\xabnas.\n_START_SECTION_\nBiliet\xc5\xb3 kainos\n_START_PARAGRAPH_\nBiliet\xc5\xb3 kainos \xc4\xaf West Ham rungtynes varijuoja priklausomai nuo prie\xc5\xa1inink\xc5\xb3, su kuriais klubas susitinka. Brangiausiai kainuoja A kategorijos rungtyn\xc4\x97s (prie\xc5\xa1 Arsenal, Chelsea, Liverpool, Manchester United ir Tottenham Hotspur klubus), susitikimai su likusiais 14 Premier lygos klub\xc5\xb3 priklauso B kategorijai \xe2\x80\x93 bilietai yra pigesni.\n_START_SECTION_\nPlanai\n_START_PARAGRAPH_\nKlubas planavo statyti nauj\xc4\x85 stadion\xc4\x85 West Ham rajone, Parcelforce site vietov\xc4\x97je, ta\xc4\x8diau d\xc4\x97l l\xc4\x97\xc5\xa1\xc5\xb3 stokos \xc5\xa1i\xc5\xb3 plan\xc5\xb3 atsisakyta. \xc5\xa0iuo metu planuojama pl\xc4\x97sti esam\xc4\x85 stadion\xc4\x85 iki 50 000 viet\xc5\xb3\xc2\xa0\xe2\x80\x93 i\xc5\xa1ple\xc4\x8diant Ryt\xc5\xb3 trib\xc5\xabn\xc4\x85 ir flangus.'